আন্তর্জাতিক সংরক্ষণাগার দিবস

প্রতি বছর ৯ জুন তারিখে পালিত হয় আন্তর্জাতিক সংরক্ষণাগার দিবস বা আন্তর্জাতিক আর্কাইভস দিবস। ১৯৪৮ সালের ৯ জুন ইউনেস্কোর অঙ্গ সংগঠন ইন্টারন্যাশনাল কাউন্সিল অন আর্কাইভস (আইসিএ) প্রতিষ্ঠিত হয়। আইসিএ’র উদ্যোগেই ২০০৮ সাল থেকে পালিত হচ্ছে আন্তর্জাতিক আর্কাইভস দিবস।
ইতিহাস-ঐতিহ্য সম্পর্কে জনসচেতনতা তৈরি আর প্রশাসনের নীতিনির্ধারকদের সামনে আর্কাইভসের গুরুত্ব তুলে ধরার জন্যই এ দিবসের সূচনা করে আইসিএ।

আর্কাইভস বা সংরক্ষণাগার কি?
আর্কাইভস বা সংরক্ষণাগার হলো ঐতিহাসিক গুরুত্বসম্পন্ন সরকারি ও বেসরকারি নথিপত্র, দলিলাদি, পুরনো বিরল পুস্তকাদি, পাণ্ডুলিপি ইত্যাদির সংগ্রহশালা বা সংরক্ষণাগার। বস্তুনিষ্ঠ ইতিহাস চর্চা, শিক্ষা ও গবেষণা, রেফারেন্স ইত্যাদি ক্ষেত্রে জাতীয় সংরক্ষণাগারের গুরুত্ব অপরিসীম। সম্ভবত প্রাচীন গ্রিক সভ্যতায় সংরক্ষণ জাতীয় প্রতিষ্ঠানসমূহের উদ্ভব হয় এবং মধ্যযুগেও এগুলির অস্তিত্ব বজায় থাকে। গ্রিক ‘আর্কিয়ন’ শব্দ থেকে আর্কাইভস এর উদ্ভব, যার দ্বারা বোঝা যায় কোনো দফতরের আয়ত্তাধীন কর্মপ্রণালী। আবার ‘আর্কিয়ন’ এসেছে ‘আর্ক’ শব্দ থেকে যা দ্বারা আবার প্রারম্ভ, উদ্ভব, সর্বময় কর্তৃত্ব, সাম্রাজ্য, ম্যাজিস্ট্রেসি, দফতর ইত্যাদি বোঝায়। ল্যাতিন ‘আর্কিভিয়াম’ এসেছে গ্রিক আর্কিয়ন শব্দ থেকে, আর ল্যাতিন থেকে এসেছে ফরাসি ল্যা-আর্কাইভ।

প্রতিপাদ্য বিষয়
আন্তর্জাতিক সংগঠন International Council on Archives (ICA) ২০২৪ সালের প্রতিপাদ্য ঘোষণা করেছিল ‘Cyber Archives’ যার মাধ্যমে উদীয়মান প্রযুক্তিকে ব্যবহার করে স্মার্ট আর্কাইভস প্রতিষ্ঠায় ভূমিকা রাখা এবং ডিজিটাল নিরাপত্তা ব্যবস্থা জোরদার করার বিষয়ে গুরুত্বারোপ করা হয়েছে। স্মার্ট আর্কাইভস বিনির্মাণে উদীয়মান প্রযুক্তির ভূমিকা অত্যন্ত প্রাসঙ্গিক। আর্কাইভসে উদীয়মান প্রযুক্তি ব্যবহারের ক্ষেত্রগুলো চিহ্নিত করে সময়োপযোগী পদক্ষেপ গ্রহণ করতে হবে। Association of Canadian Archivist-এর অনলাইন পাবলিকেশন লিঙ্কে গত ১৬ মে ২০২৪ তারিখে একটি লেখা প্রকাশিত হয়। অনলাইনে প্রকাশিত Jill K. Sadler লিখিত আর্টিকেলটির শিরোনাম হলো ‘Analyzing Artificial Intelligence Methods in Digital Preservation Workflow’। আর্কাইভস ব্যবস্থাপনায় উদীয়মান প্রযুক্তির ব্যবহার বিষয়ে এখানে বিস্তারিতভাবে আলোকপাত করা হয়েছে। বলা হয়েছে গত ৫ বছর যাবৎ Artificial Intelligence-AI কীভাবে আর্কাইভস ব্যবস্থাপনায় সহযোগিতা করতে পারে, তা নিয়ে গবেষণা চলছে। সুতরাং এ ধরনের উদীয়মান প্রযুক্তি নিয়ে ভাবার সময় আসছে। এ প্রযুক্তিগুলো আর্কাইভস ব্যবস্থাপনায় কাজে লাগানো গেলে স্মার্ট আর্কাইভস গড়ে তোলা সময়ের ব্যাপার। উদীয়মান প্রযুক্তির মধ্যে উল্লেখযোগ্য কয়েকটি প্রযুক্তি; যথা: কৃত্রিম বুদ্ধিমত্তা (artificial intelligence-AI), ব্লকচেইন, মেশিন লার্নিং, বিগ ডাটা অ্যানালিটিক্স  এবং সংরক্ষণ প্রযুক্তিগুলোর মধ্যে উল্লেখযোগ্য।

২০২৫ সালের প্রতিপাদ্য বিষয় হলো ‘সংরক্ষণাগারের ক্ষমতায়ণ’।

গুরুত্ব 
মূলত আর্কাইভস ও রেকর্ডসের গুরুত্ব সম্পর্কে জনসচেতনতা বৃদ্ধি করা; সুশাসন ও উন্নয়নের জন্য রেকর্ড ব্যবস্থাপনার সুবিধা সম্পর্কে সরকারি নীতিনির্ধারক পর্যায়ে সচেতনতা বৃদ্ধি করা; আর্কাইভাল সামগ্রীর দীর্ঘমেয়াদি সংরক্ষণ এবং অ্যাক্সেসের প্রয়োজনীয়তা সম্পর্কে সাধারণ জনগণ, সরকারি ও বেসরকারি সেক্টরকে সচেতন করা; আর্কাইভস প্রতিষ্ঠানে সংরক্ষিত দুষ্প্রাপ্য, দুর্লভ, অনন্য ও অসাধারণ নথিপত্র প্রদর্শন করা; আর্কাইভস ও রেকর্ডসের ভূমিকাকে বিশ্বব্যাপী তুলে ধরা প্রভৃতি উদ্দেশ্যাবলিকে সামনে রেখে আন্তর্জাতিক আর্কাইভস দিবস বা সপ্তাহ উদযাপনের বিষয়টি অধিক তাৎপর্য বহন করে।
বিশ্বব্যাপী আর্কাইভস ও আরকিভিস্টদের গুরুত্ব ও মূল্য প্রচারের জন্য আর্কাইভস দিবস উদযাপনের প্রয়োজনীয়তা রয়েছে। আর্কাইভস সামগ্রী সংরক্ষণের মাধ্যমে রাষ্ট্র ও সমাজ ব্যবস্থায় জবাবদিহি, স্বচ্ছতা, গণতন্ত্র, ঐতিহ্য, স্মৃতি (মেমোরি) এবং সমাজের গুরুত্বপূর্ণ কর্মকাণ্ডের প্রতিচ্ছবি ফুটে ওঠে। আর্কাইভস অনন্য। আর্কাইভস সিদ্ধান্ত, কাজ ও স্মৃতিকে ধারণ করে।

 তথ্যসূত্র 

বিষয়শ্রেণী:আন্তর্জাতিক উদ্‌যাপন
বিষয়শ্রেণী:জুন উদ্‌যাপন
বিষয়শ্রেণী:সংরক্ষণাগার বিজ্ঞান